ალფონსო IV (ლეონი)
ალფონსო IV ბერი (ესპ. Alfonso IV el Monje; დ. 899 — გ. 933) — ლეონის მეფე 925-931 წლებში. ორდონიო II-ს ვაჟი. ალფონსო ღვთისმიერი კაცი იყო და არ იყო განწყობილი საერო საქმიანობისთვის. ხუთწლიანი მეფობის შემდეგ იგი ბერად აღიკვეცა და დიდებულებმა მეფედ მისი ძმა რამირო II აღიარეს. ახალმა მეფემ არაბებთან ომი დაიწყო. დატოვა თუ არა მან ლეონი, ალფონსომ ინანა აღკვეცა, დაბრუნდა ლეონში და ხელში ჩაიგდო ძალაუფლება. რამირომ ალყით აიღო ლეონი, აიძულა ძმა დანებებულიყო და დააბრმავა იგი.